Komisijos sprendimas
1995 m. gruodžio 6 d.
iš dalies keičiantis Komisijos sprendimus 92/160/EEB ir 93/197/EEB dėl Egipto regionavimo registruotų arklių importui
(tekstas svarbus EEE)
(95/536/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą [1], su paskutiniais pakeitimais, padarytais Austrijos, Suomijos ir Švedijos Stojimo aktu, ypač į jos 13 straipsnio 2 dalį, 15 straipsnio a punktą ir 16 straipsnį,
kadangi Sprendimu 92/160/EEB [2] su paskutiniais pakeitimais, padarytais Sprendimu 92/161/EEB [3], Komisija nustatė tam tikrų trečiųjų šalių regionavimą arklinių importui; kadangi leidžiama tik pakartotinai įvežti registruotus arklius laikinai juos eksportavus į Kairo municipalinį regioną ir laikinai įvežti arklius iš minėtos srities;
kadangi po Komisijos veterinarinio patikrinimo misijų į Egiptą paaiškėjo, jog su arklinių ligomis susijusią gyvūnų sveikatos padėtį pakankamai kontroliuoja tinkamos struktūros ir gerai organizuotos veterinarijos tarnybos;
kadangi kergimo ligos, įnosių ir vezikulinio stomatito Egipte nebuvo daugiau kaip 6 mėnesius bei niekada nebuvo Venesuelos arklinio encefalomielito ir vakcinacija nuo šios ligos nėra praktikuojama;
kadangi afrikinės arklių ligos Egipte nebuvo daugiau kaip 30 metų ir vakcinacijos nuo šios ligos, kurios iki 1994 metų daliai arklinių šeimos gyvūnų populiacijos buvo atliekamos Asuano, Kenos ir Suhago pietinėse gubernijose, nevykdomos daugiau kaip 1 metus;
kadangi Egipto veterinarijos tarnybos užtikrino per 24 valandas telefaksu, telegrama ar teleksu pranešiančios Komisijai ir valstybėms narėms patvirtinimą apie bet kokias Direktyvos 90/426/EEB A priede išvardytas infekcines arba užkrečiamąsias ligas ir apie visus arklinių skiepijimo arba importo politikos pakeitimus;
kadangi Egipto veterinarijos tarnybos pateikė tam tikrų garantijų dėl arklinių judėjimo į nustatytą sritį kontrolės, ir buvo sėkmingai užbaigtas serologinis tyrimas; kadangi todėl yra įvykdyti Direktyvos 90/426/EEB 5 straipsnio ir 13 straipsnio 2 dalies reikalavimai;
kadangi veterinariniai reikalavimai turi būti nustatomi atsižvelgiant į gyvūnų sveikatos padėtį atitinkamoje trečiojoje šalyje; kadangi dabartinis atvejis yra susijęs tik su registruotais arkliais;
kadangi atitinkamai būtina iš dalies pakeisti Komisijos sprendimus 92/160/EEB ir 93/197/EEB [4];
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 92/160/EEB priede žodžiai "Egiptas [5] Kairo municipalinis regionas" pakeičiami:
"Egiptas
Aleksandrijos, Bucheiros, Kafr El Šeicho, Dumjato, Dakahlijos, Port Saido, Šarkijos, Garbijos, Minufijos, Kaljubijos, Ismailijos, Šiaurės Sinajaus, Pietų Sinajaus, Kairo (Didžiojo Kairo, įskaitant Gizos miestą), Sueco, Marsos Martrucho, Fajumo, Gizos ir Beni Suveifo gubernijos."
.
2 straipsnis
Sprendimas 93/197/EEB iš dalies pakeičiamas taip:
1. I priede žodis "Egiptas [6] [7]" abėcėlės tvarka perkeliamas į E grupės trečiųjų šalių sąrašą.
2. II priede žodis "Egiptas" abėcėlės tvarka įterpiamas į pavyzdinio sveikatos sertifikato E antraštinę dalį ir todėl pridedamas prie trečiųjų šalių, iš kurių leidžiama į Bendriją importuoti registruotus arklius, sąrašo.
3 straipsnis
Šis sprendimas skirtas valstybėms narėms.
Priimta Briuselyje, 1995 m. gruodžio 6 d.